Author: administrator
Last saved by: viktoria.radvanska
Company: Abyss

Predkladacia správa

          
               Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (ďalej len „zákon“).
 
               Zámerom novely zákona je transpozícia smernice Rady 2010/12/EÚ, ktorou sa menia a dopĺňajú smernice 92/79/EHS, 92/80/EHS a 95/59/ES, pokiaľ ide o štruktúru a sadzby spotrebnej dane z tabakových výrobkov, a ktorou sa mení a dopĺňa smernica 2008/118/ES (ďalej len „smernica Rady 2010/12/EÚ“).
 
             Hlavným cieľom smernice Rady 2010/12/EÚ a  návrhu zákona je 
 
-          spresnenie definícií jednotlivých tabakových výrobkov z dôvodu ich jednoznačnejšieho zaradenia a následne spravodlivejšieho zdaňovania spotrebnou daňou z tabakových výrobkov,
-          nahradenie koncepcie najpredávanejšej cenovej kategórie cigariet koncepciou váženej priemernej ceny cigariet ako referenčnej hodnoty pre minimálnu spotrebnú daň z cigariet v členských štátoch Európskej únie,
-          postupné zvýšenie sadzby spotrebnej dane z cigariet do roku 2014, a to až na úroveň minimálne 60 % váženej priemernej ceny cigariet, pričom minimálna sadzba spotrebnej dane z cigariet nesmie byť nižšia ako 90 eur/1 000 kusov, aby boli splnené minimálne požiadavky Európskej únie pre zdaňovanie cigariet.
 
             Potreba precíznejších definícií tabakových výrobkov vznikla v súvislosti s výskytom takých druhov tabakových výrobkov na trhu členských štátov Európskej únie, ktoré často  kvôli nejednoznačnosti vymedzenia obsahu pojmu určitého tabakového výrobku požívali výhodu nižšej daňovej sadzby.
 
             Uplatňovanie koncepcie najpredávanejšej cenovej kategórie cigariet ako referenčnej hodnoty pre minimálnu spotrebnú daň z cigariet v členských štátoch Európskej únie po 30 rokoch jej existencie prestalo spĺňať svoju funkciu z dôvodu jej častej fluktuácie, napr.  kvôli zmenám v zložkách dane a cenovej štruktúre, čo spôsobovalo ťažšiu predvídateľnosť príjmov štátu zo spotrebnej dane z cigariet. Zavedenie a uplatňovanie konceptu váženej priemernej ceny cigariet namiesto konceptu najpredávanejšej cenovej kategórie cigariet má vplyv na vytvorenie neutrálnych  podmienok pre hospodársku súťaž výrobcov cigariet a zároveň posilní aj ciele ochrany zdravia.
 
 Návrh zákona bude mať pozitívny vplyv na štátny rozpočet, pričom v roku 2011 sa predpokladá dodatočný príjem do štátneho rozpočtu vo výške 15,9 mil. eur, v roku 2012 vo výške 21,2 mil. eur, v roku 2013 vo výške 42,1 mil. eur a v roku 2014 vo výške 53,9 mil. eur.
 
Dopady návrhu zákona na rozpočet verejnej správy, na podnikateľské prostredie, na sociálne prostredie, vplyvy na životné prostredie a vplyvy na informatizáciu spoločnosti sú uvedené v doložke vybraných vplyvov.
 
 Predkladaný návrh zákona nebude mať vplyv na rozpočty obcí a rozpočty vyšších územných celkov.
 
Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj s právom Európskej únie.
 
Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu a na rokovanie vlády Slovenskej republiky sa predkladá  bez rozporov.
 
Návrh zákona prerokovala Legislatívna rada vlády Slovenskej republiky na svojom zasadnutí dňa 11. mája 2010 a po zapracovaní uplatnených pripomienok a odporúčaní sa na rokovanie vlády Slovenskej republiky predkladá jeho nové znenie.